ธปท.ป้องลูกค้าแบงก์ รื้อเกณฑ์เปิดเผยข้อมูล
ธนาคารแห่งประเทศไทย (ธปท.) เตรียมปรับปรุงมาตรฐานการเปิดเผยข้อมูลส่วนบุคคลของสถาบันการเงินใหม่ ป้องกันการเอาข้อมูลลูกค้าไปใช้ขายผลิตภัณฑ์อื่น หากลูกค้าไม่ยินยอม พร้อมปรับปรุงแบบฟอร์มการอนุญาตเปิดเผยข้อมูลให้เข้าใจง่ายขึ้น เริ่มบังคับใช้ไตรมาสแรกปีหน้า
29 ต.ค. 2565

ธนาคารแห่งประเทศไทย (ธปท.) เตรียมปรับปรุงมาตรฐานการเปิดเผยข้อมูลส่วนบุคคลของสถาบันการเงินใหม่ ป้องกันการเอาข้อมูลลูกค้าไปใช้ขายผลิตภัณฑ์อื่น หากลูกค้าไม่ยินยอม พร้อมปรับปรุงแบบฟอร์มการอนุญาตเปิดเผยข้อมูลให้เข้าใจง่ายขึ้น เริ่มบังคับใช้ไตรมาสแรกปีหน้า
วิรไท สันติประภพ ผู้ว่าการธนาคารแห่งประเทศไทย (ธปท.) กล่าวว่า ขอให้ประชาชนมั่นใจในการใช้บริการทางการเงินผ่านโทรศัพท์มือถือ (โมบายแบงก์กิ้ง) รวมไปถึงบริการพร้อมเพย์ที่จะเริ่มให้บริการในต้นปีหน้าว่าจะมีความปลอดภัยและมีการจำกัดการเข้าถึงข้อมูลส่วนบุคคลที่ดี เพราะแม้ว่า ธปท.และสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) จะมีข้อตกลงเปิดเผยข้อมูลระหว่างกันเพื่อจัดทำฐานข้อมูลและอัพเดทข้อมูลของผู้ใช้บริการให้เป็นปัจจุบัน โดยให้ผู้ให้บริการมือถือต้องแจ้งข้อมูลเลขหมายมือถือที่มีการผูกบัญชีกับธนาคาร เพื่อผู้ให้บริการโทรศัพท์เคลื่อนที่แจ้งการเปลี่ยนแปลงข้อมูลไปยังสถาบันการเงินให้รับทราบและปรับปรุงข้อมูลให้เป็นปัจจุบันได้ และเป็นฐานข้อมูลระหว่างกันก็ตาม
แต่การเปิดเผยข้อมูลระหว่างกันจะไม่มีการเปิดเผยหมายเลขบัญชี และถ้าไม่ได้รับความยินยอมจากผู้ใช้บริการจะเปิดเผยไม่ได้ ฉะนั้น ปัญหาที่ห่วงกันว่าจะนำข้อมูลในการทำธุรกรรมการเงินไปขายเพื่อนำไปใช้ขายบริการอื่นๆ (Cross-Selling) จึงไม่ต้องกังวล เพราะการเข้าถึงข้อมูลมีขั้นตอน ไม่ใช่ว่าใครก็เข้าถึงได้ และการส่งธุรกรรมการเงินระหว่างกันก็มีกำแพงกั้น กระทั่งการออกแบบระบบพร้อมเพย์ก็มีกำแพงหลายชั้น ในด้านวิธีปฏิบัติระดับเจ้าหน้าที่ ธปท.ได้กำชับให้มีนโยบายที่รัดกุม มีระบบตรวจสอบภายในที่รัดกุม ซึ่ง ธปท.จะให้ความสำคัญเรื่องนี้มากขึ้น และได้ประชุมกับสมาคมธนาคารไทยแล้ว ขณะที่ ธปท.ได้ตั้งฝ่ายงานคุ้มครองผู้ใช้บริการทางการเงินขึ้นมาโดยเฉพาะด้วย ซึ่งเป็นสายงานสำคัญในการยกระดับการดูแลผู้บริโภค
“ถ้าเราไม่ต้องการให้สถาบันการเงินนำข้อมูลส่วนตัวเราไปใช้เพื่อจะขายบริการอื่นๆ (Cross-Selling) ก็สามารถกรอกแบบฟอร์มการอนุญาตให้เปิดเผยข้อมูลได้ ถ้าไม่ต้องการรับข้อมูลผลิตภัณฑ์ใหม่ๆ เราก็กาช่องที่ไม่ต้องการรับทราบได้ เพราะขณะนี้ ธปท.อยู่ระหว่างปรับมาตรฐานแบบฟอร์มการเปิดเผยข้อมูลต่างๆ ใหม่ โดยมีทีมทำงานเข้าไปทบทวนในรายละเอียดการคุ้มครองผู้บริโภคใหม่ เพื่อให้สถาบันการเงินจัดทำแบบฟร์อมให้ถูกต้องมากขึ้น คาดว่าจะนำมาใช้ได้ในปีหน้า” วิรไท กล่าว
ผู้ว่าการ ธปท. กล่าวถึงผลกระทบของ พ.ร.บ.คอมพิวเตอร์ที่อาจจะมีผลต่อการให้บริการทางโทรศัพท์มือถือว่ามีการบังคับใช้กฎหมายน่าจะเป็นการป้องกันปัญหาที่จะมาใช้บริการมากกว่า
ด้าน ฐากร ตัณฑสิทธิ์ เลขาธิการ กสทช. กล่าวว่า การลงทะเบียนเดิมที่เริ่มเมื่อปี 2557 มีการลงทะเบียนถูกต้องเพียง 60-70% เท่านั้น เนื่องจากลงทะเบียนในชื่อบุคคลอื่นบ้าง หรือใช้บัตรประชาชนของคนอื่น ในการจัดระเบียบฐานข้อมูลใหม่จะเข้มงวดขึ้น โดยการลงทะเบียนใช้เบอร์ใหม่หรือเปิดซิมใหม่ต้องสแกนลายนิ้วมือด้วย และต้องใช้บัตรประชาชนตัวจริงเท่านั้น เริ่มบังคับใช้ในเดือน มี.ค.  2560 เพื่อจะได้ตรวจสอบการเชื่อมโยงฐานข้อมูลกับกรมการปกครองได้ ส่วนผู้ใช้บริการรายเดิมที่ไม่ได้เปิดใช้เบอร์ใหม่ หากต้องการตรวจสอบชื่อว่าถูกอ้างชื่อไปใช้เปิดหมายเลขใหม่หรือไม่ สามารถมาลงทะเบียนตรวจสอบความถูกต้องได้ ซึ่งจะทำให้การจัดเก็บข้อมูลเติมเงินได้แม่นยำขึ้นเป็น 90%  
ฐากร กล่าวว่า หากมีเจ้าหน้าที่นำข้อมูลประชาชนไปเปิดเผยก็จะมีบทลงโทษ และกระบวนการทำงานก็มีการจำกัดการเข้าถึงข้อมูลของพนักงานให้น้อยที่สุด ทำให้การนำข้อมูลไปเปิดเผยทำได้ยากขึ้น จึงขอให้ประชาชนมั่นใจในการใช้บริการ